በአማራ ክልል አንዳንድ አካባቢዎች የተከሰተው ግጭት በአስቸኳይ እንዲቆምና አጥፊዎች ለህግ እንዲቀርቡ ተጠየቀ
በአማራ ክልል ኦሮሚያ ልዩ ዞንና ሰሜን ሸዋ ዞን አንዳንድ አካባቢዎች የተከሰተው ግጭት በአስቸኳይ እንዲቆምና አጥፊዎች ለህግ እንዲቀርቡ በአዲስ አበባ የሚኖሩ የአካባቢው ተወላጆች ጠየቁ፡፡ነዋሪዎቹ ዛሬ ባካሄዱት ውይይት የግጭቱ መጠን ወደ አስከፊ ሁኔታ እየተሸጋገረ ቢሆንም የፌዴራልና የክልል መንግስት ቸልተኝነት አሳይተዋል በሚል ተችተዋል፡፡የግጭቱን አዝማሚያ የክልሉ መንግስት ቀድሞ መከላከል አልቻለም ብለው አስተዳደሩን የተቹት የውይይቱ ተሳታፊዎች በቀጣይ አካባቢውን ወደ ዘላቂ ሰላምና መረጋጋት ለመውሰድ የሚያስችሉ እርምጃዎችን እንዲወስድ ጠይቀዋል፡፡የሰሞኑ በአማራ ክልል ኦሮሚያ ልዩ ዞንና በሰሜን ሸዋ ዞን አካባቢዎች የተከሰተው ግጭትና አለመረጋጋት ለንብረት ውድመትና ለሰው ህይወት መጥፋት ምክንያት ሆኗል፡፡በተለይም በአጣዬ፣ ማጀቴና ካራቆሬ በተፈጠረው ግጭት በርካታ ውድመት ቢከሰትም መንግስት ተገቢ ትኩረት አልሰጠም በሚል ቅሬታቸውን ገልጸዋል፡፡ግጭቱም ከጊዜ ወደ ጊዜ አድማሱን እያሰፋ የጉዳት መጠኑም እየጨመረ በመሆኑ የፌዴራልም ሆነ የክልሉ መንግስት በአስቸኳይ ግጭቱን እንዲያስቆም ጠይቀዋል፡፡የውይይቱ ተሳታፊዎች የአካባቢው ነዋሪዎች ለዘመናት ተቻችለውና ተከባብረው የመኖር ጠንካራ እሴት ባለቤት መሆናቸውን ጠቁመው፣ ይህን እሴት በመናድ የእርስ በርስ ግጭት ለመቀስቀስ የሚሞክሩ አካላት ለአመታት ዝግጅት ሲያደርጉ እንደነበር ገልጸዋል፡፡አጥፊዎቹ ለህግ እንዲያቀርቡ ድርጊቱን ከማውገዝ ባሻገር ተጎጂዎችን በማገዝ በኩል መላው ህብረተሰብ ትብብር እንዲያደርግ የሚል ጭብጥ ያላቸውን ባለአምስት ነጥብ የአቋም መግለጫ በማውጣት ውይይቱን አጠናቀዋል፡፡ 